## El secretari autonòmic d’Indústria destaca el “compromís del Consell per convertir la Comunitat Valenciana en pol internacional d’innovació, tecnologia i sostenibilitat”

*** Ivace+i i la Fundació Chile-España reunixen a València els principals actors de l’ecosistema publicoprivat d’innovació i mamprenedoria
* La Conselleria d’Innovació invertix en 2025 un total de 9,5 milions d’euros a impulsar la mamprenedoria**

El secretari autonòmic d’Indústria, Comerç i Consum, Felipe Carrasco, ha destacat “el compromís ferm del Govern Valencià per convertir la Comunitat Valenciana en pol d’innovació, tecnologia i sostenibilitat a escala mediterrània i internacional”.

“El nostre objectiu -ha afegit Felipe Carrasco- és que les empreses valencianes miren més enllà de les nostres fronteres, i al mateix temps que mamprenedors d’altres països troben ací un entorn obert, competitiu i acollidor per a créixer”.

El secretari autonòmic d’Indústria ha realitzat estes declaracions durant la inauguració del ‘Hangar 360’, el principal esdeveniment bilateral d’innovació i mamprenedoria entre Xile i Espanya organitzat per Ivace+i i la Fundació Chile-España, que reunix, per primera vegada a València, els principals actors de l’ecosistema publicoprivat d’innovació i mamprenedoria dels dos països (empreses, universitats, *startups* i mamprenedors).

L’objectiu d’esta jornada, que celebra la seua quarta edició, és fomentar la internacionalització de les *startups*, l’intercanvi de talent, la inversió en nous models productius i la connexió entre ecosistemes empresarials diversos.

“Espanya i Xile -ha indicat Carrasco- fa anys que estan construint una relació sòlida, oberta i dinàmica. Hui, amb ‘Hangar 360’, fem un pas més cap a una cooperació estratègica en matèria de mamprenedoria, indústria i desenrotllament tecnològic”.

Durant tres dies els assistents a esta trobada internacional podran gaudir d’un programa de conferències amb referents internacionals, mentories, rondes de *pitch*, espai de *networking* i casos d’èxit d’empreses emergents internacionalitzades en els dos països.

**València: referent de mamprenedoria**

Per al secretari autonòmic d’Indústria, la mamprenedoria és un dels pilars que impulsen el creixement econòmic, la innovació i la creació d’ocupació “i en esta línia la Comunitat Valenciana ha aconseguit posicionar-se com un referent per a startups, pimes innovadores i mamprenedors socials”.

“Som -ha afegit Felipe Cararsco- una regió fèrtil per a emprendre, créixer i connectar amb l’ecosistema europeu. L’activitat mamprenedora en la Comunitat es troba per damunt de la mitjana d’Espanya i la intenció d’emprendre arriba a més del 16 % de la població”.

Este escenari ve afavorit per un ecosistema mamprenedor madur i divers, per un capital humà amb talent, per l’existència de sectors estratègics en creixement i per un constant suport institucional.

En este sentit, la Conselleria d’Innovació, Indústria, Comerç i Turisme ha reforçat el compromís amb la mamprenedoria destinant en 2025 un total de 9,5 milions d’euros per a ajudar pimes i entitats en els seus primers anys, per a iniciatives de formació, mentorització així com per a donar suport a les activitats empresarials que han patit les conseqüències de la riuada

Fecha: 15/10/2025